مہاراشٹر میں کورونا وائرس کی وبا

بھارت کے صوبہ مہاراشٹر میں کورونا وائرس کی وبا کا پہلا معاملہ 9 مارچ 2020ء کو سامنے آیا اور 02 مئی 2020ء تکحکومت مہاراشٹر نے 12,296 مریضوں کی تصدیق کی جن میں سے 521 کی موت بھی ہو چکی ہے جب کی 2,000 لوگ صحتیاب ہو چکے ہیں یہ اعداد و شمار بھارت کی دوسری ریاستوں کے مقابلہ میں سب سے زیادہ ہیں۔

 خط زمانی 

 صوبہ مہاراشٹر میں کورونا وائرس کی وبا سے متاثر پہلا مریض 9 مارچ 2020ء کو پونے شہر میں پایا گیا جہاں دبئی سے لوٹنے والا ایک جوڑا طبی جانچ میں متاثر پایا گیا تھا۔ اگلے ہی دن اسی شہر میں مزید تین افراد ملے جو اس مذکورہ جوڑے سے مل چکے تھے۔ چنانچہ ان پانچوں کو نائیڈو ہسپتال میں بھرتی کر دیا گیا۔
 11 مارچ کو ممبئی میں دو افراد متاثر پائے گئے جن کے اُس مذکورہ جوڑے سے روابط تھے۔ اسی دن متاثر مریضوں کی تعداد پانچ سے بڑھ کر گیارہ تک جا پہنچی جن میں پونہ سے مزید تین اشخاص ملے اور امریکا سے لوٹنے والا ایک شخص ناگپور میں متاثر پایا گیا۔

 13 مارچ کو ناگپور کے مریض کی بیوی اور دوست بھی متاثر ملے۔ پونہ میں امریکا سے لوٹنے والا ایک شخص بھی متاثر پایا گیا جس کے بعد وہاں متاثرین کی تعداد دس تک پہنچ گئی۔ اسی روز احمد نگر میں ایک شخص متاثر پایا گیا جو دبئی سے کسی دن لوٹا تھا۔

 14 مارچ کو ناگپور میں ایک اور شخص ملا جس نے پہلے تصدیق شدہ مریض کے ساتھ امریکا کا سفر کیا تھا۔ ممبئی میں ایک مریض اور واشی، کاموٹھے اور کلیان سے تین مریضوں کی اطلاع ملی۔ نیز ایوت محل میں دو افراد طبی جانچ میں متاثر پائے گئے جو دبئی سے لوٹے تھے۔ علاوہ ازیں پمپری-چنچواڑ سے بھی پانچ مصدقہ متاثرین کی اطلاع ملی۔
 15 مارچ کو اورنگ آباد شہر میں ایک خاتون متاثر ملیں جو روس اور قازقستان سے لوٹی تھیں۔ اس طرح پورے صوبہ میں متاثرین کی تعداد 32 ہو گئی۔ بعد میں اسی روز پمپری چنچواڑ کا ایک شخص بھی متاثر ملا جو دبئی اور جاپان سے لوٹا تھا۔
 16 مارچ کو متاثرین کی تعداد بڑھ کر 37 تک جا پہنچی جن میں ممبئی میں تین مریض اور نوی ممبئی میں ایک مریض ملا۔ ان مریضوں میں تین سالہ بچہ اور اس کی ماں بھی ہیں جو بچے کے والد کے رابطہ میں تھے اور والد امریکا سے لوٹے تھے۔ ایوت محل میں ایک خاتون جو پہلی جانچ میں غیر متاثر پائی گئی تھی اور اسے علاحدہ رکھا گیا تھا، اگلی جانچ میں متاثر ملی۔ پونہ کا ایک جوان بھی متاثر پایا گیا جو دبئی سے لوٹا تھا۔
 17 مارچ کو اس وبائی وائرس سے پہلی موت ہوئی۔ یہ ایک چونسٹھ سالہ شخص تھا اور ممبئی کے کستربا ہسپتال میں بھرتی تھا۔ اسی روز مزید دو افراد کی تصدیق ہوئی، ایک ممبئی میں اور دوسرا پمپری چنچواڑ میں۔ دونوں امریکا سے لوٹے تھے۔
 18 مارچ کو ایک جوان خاتون جو فرانس اور نیدرلینڈز سے لوٹی تھیں، پونہ میں متاثر پائی گئی۔ ممبئی کی ایک 68 سالہ خاتون کی اطلاع بھی ملی جس کا ایک مصدقہ مریض سے رابطہ تھا۔ پمپری چنچواڑ اور رتناگری سے بھی نئے مریضوں کی اطلاع ملی جن میں سے پہلا مریض فلپائن، سنگاپور اور سری لنکا سے لوٹا تھا جبکہ دوسرا مریض غالباً دبئی سے آیا تھا۔
 19 مارچ کو مہاراشٹر نے تین نئے متاثرین کی اطلاع دی جن میں ممبئی کی ایک خاتون ہے اور لندن سے لوٹی ہیں، دوسرا شخص احمد نگر کا ہے اور تیسرا مریض الہاس نگر کی ایک خاتون ہے، یہ دونوں دبئی سے لوٹے تھے۔
 20 مارچ کو ممبئی، پونہ اور پمپری چنچواڑ میں تین نئے متاثرین ملے اور اسی روز پانچ مریض مکمل صحت یاب ہوکر ہسپتال سے واپس ہوئے۔
 21 مارچ کو صوبہ کے اعلیٰ افسران نے 11 نئے معاملات درج کیے جن میں 10 ممبئی کے ہیں اور 1 پونہ کا ہے۔ ان میں سے تین نے بیرون ہند سفر نہیں کیا ہے۔
 22 مارچ کو محکمہ صحت عامہ، مہاراشٹر نے ایک چونسٹھ سالہ شخص کے موت کی اطلاع دی۔ جانچ کے دوران میں یہ شخصکورونا وائرس سے متاثر پایا گیا تھا اور ساتھ ہی ذیابیطس اور بلند فشار خون کا مریض بھی تھا۔

 رد عمل اور اثرات 
13 مارچ کو حکومت مہاراشٹر نے ممبئی، نوی ممبئی، پونہ، پمپری چنچواڑ اور ناگپور میں اس بیماری کو وبا قرار دے دیا اور وبائی امراض ایکٹ، 1897ء کی دفعات نافذ کر دی جس کے بعد مشکوک افراد کو جبراً ہسپتال میں بھرتی کیا جاتا ہے۔ پورے صوبے میں تجارتی عمارتیں مثلاً سنیما گھر، تجارتی مراکز، سویمنگ پول اور جم خانے پیش بندی کے طور پر بند کرا دیے گئے۔ وزیر اعلیٰ مہاراشٹر ادھو ٹھاکرے نے تمام عوامی اجتماعات اور تقریبات پر پابندی عائد کر دی۔ پونہ میونسپل کاروپوریشن نے 14 مارچ سے تمام عوامی باغات اور راجیو گاندھی چڑیا گھر کو بند کرنے کا فیصلہ کیا۔

نیز ادھو ٹھاکرے نے اعلان کیا کہ جانچ کے تمام مراکز اور ان کی صلاحیتوں میں اضافہ کیا جائے گا اور ان میں قرنطینہ کی سہولت بھی فراہم کی جائے گی۔ 16 مارچ کو حکومت نے ان تمام اضلاع کو 45 کروڑ روپے دیے جہاں مصدقہ متاثرین ملے ہیں۔

ہسپتال کے علاحدہ کمروں سے متعدد مشکوک افراد کے بھاگ جانے کے بعد حکومت نے ہسپتال کے اہلکاروں کو یہ ہدایت جاری کی ہے کہ وہ ان متاثرین کے بائیں ہاتھ پر ایک مہر بھی لگائیں جنہیں چودہ دن گھر میں بند رکھا جا رہا ہے۔ اس مہر میں ان کے قرنطینہ کی تفصیلات درج ہوں گی تاکہ انھیں بآسانی شناخت کیا جا سکے۔ مزید یہ فرمان بھی جاری کیا گیا ہے کہ جو شخص اس گھریلو قرنطینہ کی خلاف ورزی کرے گا اسے حکومت کی زیر نگرانی علاحدہ قرنطینہ میں رکھا جائے گا۔

صوبہ کے بڑھتے مریضوں کو دیکھتے ہوئے افسران صحت نے تمام سیاحتی اور مذہبی مقامات کو بند کرنے کا فیصلہ کیا ہے۔ ان مقامات میں ممبئی کا سدھی ونایک مندر، عثمان آباد ضلع کا تلجا بھوانی مندر، اورنگ آباد ضلع کے اجنتا اور ایلورا کی غاریں، پونہ کی حلوائی گنپتی مندر، شرڈی کا سائی بابا مندر اور ممبئی کا ممبا دیوی مندر قابل ذکر ہیں۔ ممبئی منترالیہ میں بھی داخلے کو محدود کر دیا گیا ہے۔ ممبئی پولیس نے بھی 31 مارچ تک تمام اجتماعی سیاحتوں پر پابندی عائد کر دی ہے۔ 17 مارچ کو ناگپور اور ناسک میں دفعہ 144 نافذ کی گئی۔

 اعداد و شمار 

 مزید دیکھیے 
 بھارت میں کورونا وائرس کی وبا، 2020ء

 حوالہ جات 

زمرہ:بھارت میں 2020ء
زمرہ:بھارت میں کورونا وائرس کی وبا، 2020ء
زمرہ:صفحات مع گراف
زمرہ:مہاراشٹر میں 2020ء کی دہائی
زمرہ:ویکی ڈیٹا سے مطابقت رکھنے والی مختصر تفصیل